Strafreg gaan nie renoster beskerm | Netwerk24
Strafreg gaan nie renoster beskerm
Deur André Rabie, Somerset-Wes 15 Maart 2019 00:00
Die probleem van renosterstropery geniet steeds prominente aandag, ook in die media soos gereelde briewe aan Die Burger aantoon; selfs ’n film is onlangs daaroor gemaak.
Pogings om die probleem te bekamp, het tot dusver grootliks op die strafreg gesteun, terwyl ’n opvoedingsveldtog ook van stapel gestuur is. Bestryding deur opvoeding en/of deur die strafregstelsel bied egter net beperkte oplossings.
’n Opvoedingsveldtog sal baie jare, eintlik geslagte lank, neem om by te dra tot ander insigte by die gebruikers van renosterhoring. Sodanige veldtog sal moet slaag in Suid-Afrika, sowel as in Mosambiek en in ander Afrika-lande waarvandaan stropers kom, maar veral in die lande waarheen renosterhorings uitgevoer word om in die vraag van die gebruikers te voorsien.
Gewetenlose skurke sal hulle in elk geval nie daaraan steur nie – hulle is immers te besig om geld te maak.
Ons strafstelsel is ontoereikend om die probleem die hoof te bied en straf kom te laat, in elk geval vir diegene wat gevang word nadat hulle hul veragtelike dade gepleeg het. Selfs die toenemend swaar strawwe wat opgelê word, skrik klaarblyklik nie voornemende renosterstropers af nie, want die kanse dat hulle gevang gaan word, is steeds te gering.
Renosterstropery word skynbaar gedryf deur ’n patetiese, valse geloof dat die horingpoeier oor een of ander medisinale, magiese of seksuele eienskap beskik en die horings dien soms as dolkhandvatsels. Dis hierdie klaarblyklik onversadigbare aanvraag wat gehanteer moet word en daarvoor is ’n markverwante oplossing nodig. Renosterhoring bestaan uit keratien, dieselfde materiaal as naels, en behoort dus maklik nagemaak te kan word. Die voor die hand liggende oplossing is om groot hoeveelhede van dié poeier te vervaardig en op ’n vernuftige wyse die mark daarmee te versadig.
Dis tragies dat dieselfde lot van uitwissing wat die renosterbevolking oor sy horing se keratien tref, ook besig is om die ietermago oor sy skubbe se kera­tien te bedreig en uit te wis.
Dis moeilik om te verstaan dat miljoene mense mislei word deur die absurde geloof dat sodanige keratien die een of ander medisinale of magiese eienskap sou hê.
Meer oor: Renosters | My Stem